Lietuvos Respublikos Seimo Peticijų komisijai 2025-10- Nr. S-

El. p. [priim@lrs.lt](mailto:priim@lrs.lt) Į 2025-09-26 Nr. S-2025-4224

**DĖL NUOMONĖS PATEIKIMO (J. I. PETICIJA)**

Lietuvos radijo ir televizijos komisija (toliau – Komisija) gavo Lietuvos Respublikos Seimo Peticijų komisijos 2025 m. rugsėjo 26 d. raštą Nr. S-2025-4224 „Dėl nuomonės pateikimo“, kuriuo Komisijos prašoma pateikti nuomonę dėl Justo Ivanausko peticijoje pateiktų siūlymų.

Justo Ivanausko 2025 m. vasario 1 d. peticijoje dėl seksualizuoto ir erotinio pobūdžio reklamų, kurias gali girdėti ir matyti nepilnamečiai, draudimo, nurodyta, kad šiuo metu galiojantys teisės aktai neužtikrina pakankamos kontrolės ir leidžia verslo subjektams piktnaudžiauti teisės aktų neapibrėžtumu. Lietuvos Respublikoje vis plačiau plinta seksualizuoto turinio reklamos, kurios yra lengvai prieinamos tiek viešojoje erdvėje, tiek internete. Peticijoje teigiama, kad tyrimai rodo, jog toks turinys gali skatinti neigiamus psichosocialinius padarinius vaikams ir jaunimui, prisidėti prie ankstyvo seksualinio elgesio ir neplanuotų pasekmių, tokių kaip nepilnamečių neplanuotas nėštumas ar venerinės ligos. Siekiant sustiprinti kontrolę ir apsaugoti visuomenės narius nuo neigiamo seksualizuotos reklamos poveikio, siūloma drausti viešai skelbti seksualizuotą turinį.

Komisija informuoja, kad susipažino su Justo Ivanausko 2025 m. vasario 1 d. peticija dėl seksualizuoto ir erotinio pobūdžio reklamų draudimo ir teikia savo nuomonę nagrinėjamu klausimu.

Nagrinėjant peticijoje pateiktus siūlymus, manytina, kad pirmiausia yra tikslinga įvertinti galiojantį teisinį reguliavimą, pasitelkiant viešojoje erdvėje dažniau pasitaikančius reklamos pavyzdžius, siekiant nustatyti, ar tam tikri reklamos pavyzdžiai atitinka teisės aktų nuostatas. Komisija nurodo, kad turi įgaliojimus vertinti tokią informaciją teisės aktų požiūriu, tačiau jos kompetencija neapima moralinio vertinimo. Atsižvelgiant į tai, paminėtina, kad galimas žalingas moralinis ar fizinis tokios reklamos poveikis nepilnamečiams turėtų būti vertinamas kitų kompetentingų institucijų ar specialistų.

Komisija, vykdydama Lietuvos Respublikos visuomenės informavimo įstatyme jai pavestas funkcijas bei atlikdama Lietuvos Respublikos nepilnamečių apsaugos nuo neigiamo viešosios informacijos poveikio įstatymo įgyvendinimo priežiūrą pagal savo kompetenciją, periodiškai atlieka radijo ir (ar) televizijos programų ar atskirų programų stebėseną. Stebėsenos metu ne kartą buvo analizuoti konkretūs atvejai, įskaitant, pavyzdžiui, komercinius audiovizualinius pranešimus, tame tarpe ir bendrovės UAB „Interversus“ (valdančios prekės ženklą „Fantazijos.lt“). Vadovaujantis Nepilnamečių apsaugos nuo neigiamo viešosios informacijos poveikio įstatymo 4 straipsnio 2 dalies 4 punktu, neigiamą poveikį nepilnamečiams darančiai informacijai priskirtina erotinio pobūdžio informacija. Tokio pobūdžio informacija pagal šiuo metu galiojančius teisės aktus nėra draudžiama, tačiau ribojama Neigiamą poveikį nepilnamečių vystymuisi darančios viešosios informacijos žymėjimo ir skleidimo tvarkos aprašo, patvirtinto Lietuvos Respublikos Vyriausybės 2010 m. liepos 21 d. nutarimu Nr. 1121 „Dėl neigiamą poveikį nepilnamečių vystymuisi darančios viešosios informacijos žymėjimo ir skleidimo tvarkos aprašo patvirtinimo“ (toliau – Aprašas) nustatyta tvarka. Taigi, erotinio pobūdžio informacija yra ribojama, skirtingai nei pornografinio pobūdžio informacija, kurią skelbti visuomenės informavimo priemonėse yra draudžiama (Visuomenės informavimo įstatymo 19 straipsnio 1 dalies 4 punktas). Komisijos nuomone, tokio pobūdžio reklamos, kuriose pateikiami tik žodžiai, tokie kaip „laižybos“, „malonumų aparatai“, ar vizualiniai elementai, pavyzdžiui, dvi boružės, nelaikytinos erotinio pobūdžio informacija, kaip tai apibrėžta Visuomenės informavimo įstatymo 2 straipsnio 16 dalyje ir juolab nelaikytina pornografinio pobūdžio informacija pagal to paties įstatymo 2 straipsnio 37 dalį. Erotinio pobūdžio informacija – informacija, kuria skatinamas lytinis geismas, rodomas tikras ar suvaidintas lytinis aktas ar kitoks seksualinis pasitenkinimas arba sekso reikmenys. Pornografinio pobūdžio informacija – informacija, kai atvirai ir detaliai rodomas tikras ar suvaidintas lytinis aktas, lytiniai organai, tuštinimasis, masturbacija arba lytiniai iškrypimai (pedofilija, sadizmas, mazochizmas, zoofilija, nekrofilija ir kt.), ir tai yra pagrindinis tokios informacijos tikslas. Aukščiau pateikti pavyzdžiai nesiekia skatinti seksualinio elgesio ar sukelti seksualinio susijaudinimo, nėra rodomi sekso reikmenys, todėl jos nepriskirtinos informacijai, turinčiai neigiamą poveikį nepilnamečiams šiuo metu galiojančių teisės aktų prasme. Nagrinėjant reklamos turinį ir visas kitas galimas jos prasmes ar keliamas asociacijas iš vaiko raidos perspektyvos, manytina, jog ją suvokti gali tik paauglystės amžių pasiekę vaikai, kai pažintiniai gebėjimai yra tam tikro brandumo lygio (ikimokyklinio ir jaunesnio mokyklinio amžiaus vaikai dar neturi gebėjimų perprasti galimai užslėptas ar perkeltines prasmes). Nagrinėjant kitą atvejį, pavyzdžiui „Pažintys XXX“ reklaminius pranešimus, kuriuose vaizduojami apnuoginti kūnai, pažymėtina, kad tokių komercinių audiovizualinių pranešimų transliavimui taikomi griežtesni apribojimai, nustatyti Aprašo 14 punkte. Vadovaujantis šiuo teisiniu reguliavimu, tokio pobūdžio informacija turi būti pažymėta ženklu „S“ ir gali būti transliuojama tik nuo 23.00 val. Pažymėtina, kad šiuo atveju tokių komercinių audiovizualinių pranešimų transliavimo taisyklių pažeidimų nustatyta nebuvo.

Komisija atkreipia dėmesį, kad peticijoje išsakytas požiūris yra vertingas ir suprantamas, o keliami klausimai prisideda prie aktualios diskusijos apie skleidžiamą turinį viešojoje erdvėje. Komisija vertina pilietinį aktyvumą, ypač kai kalbama apie vaikų apsaugą, bei toliau stebės skleidžiamo turinio atitiktį teisės aktams ir teiks rekomendacijas, jei bus nustatyta pagrįstų rizikų bei atitinkamai reaguos jei bus nustatyti teisės aktų pažeidimai.

Pirmininkas Mantas Martišius